# Otvorene prijave za šesto izdanje popularnog programa za mlade aktiviste!

**European Green Activists Training** (EGAT) projekt je koji organizira belgijska organizacija **Green European Foundation** u suradnji s udrugom **Forum za održivi razvoj Zeleni prozor**. Projekt se u Hrvatskoj održava šestu godinu zaredom, a u projektu je do ove godine sudjelovalo više od 100 mladih srednjoškolaca, studenata i mladih profesionalaca iz svih dijelova Hrvatske.

Cilj projekta je upoznati sudionike sa zelenim temama (klimatske promjene, bioraznolikost i zaštita okoliša, ljudska prava i demokracija, feminizam, aktivno građanstvo), zelenim politikama i politikama održivog razvoja, institucijama Europske unije te kroz razne aktivnosti i diskusije s predstavnicima međunarodnih organizacija i predstavnicima Europske unije istražiti mogućnosti aktivnog i profesionalnog uključivanja u izgradnju zelenijeg i pravednijeg društva.

Mnogi su dosadašnji sudionici ostali aktivni u području održivog razvoja, zelenih politika, dok su neki čak dobili i priliku za stažiranje i zaposlenje u institucijama EU.

“Kao sudionica prvog izdanja projekta u 2017., definitivno bih se složila kako je EGAT jedan od najsveobuhvatnijih programa za mlade aktiviste u Hrvatskoj, zato što sudionike upoznaje s najvažnijim znanjima i vještinama, a ujedno im daje i priliku za direktan dijalog s donosiocima odluka, dugogodišnjim aktivistima i stručnjacima iz raznih područja. Nakon sudjelovanja u programu odlučila sam se aktivirati u sklopu udruge i nastavila raditi na organizaciji ovog projekta, a iza mene je još bezbroj projekata za mlade koji se bave održivim razvojem, klimatskim promjenama i aktivnim građanstvom.“ – navodi Kaja Pavlinić, predsjednica udruge Forum za održivi razvoj Zeleni prozor.

Osim Hrvatske, u EGAT projektu sudjeluju i organizacije iz Finske, Grčke, Mađarske, Katalonije, Poljske i Češke. Projekt se sastoji od četiri nacionalna treninga i jednog studijskog posjeta **institucijama Europske unije u Bruxellesu**, a troškovi smještaja, prehrane i prijevoza su u potpunosti pokriveni.

Prijave su otvorene do **19. listopada 2022. godine,** a svi zainteresirani mogu pronaći više informacija na [web stranici](https://zeleniprozor.hr/2022/09/18/otvorene-prijave-za-sudjelovanje-egat-2022-2023/) udruge te se prijaviti preko [Google obrasca](https://forms.gle/9G2KdTjJsbWftpSj6).